รัฐบาลไทย-ข่าวทำเนียบรัฐบาล-อธิบดี ปภ. – ผู้ว่าฯ จังหวัดภาคใต้ ยืนยัน ทีม ปภ. บูรณาการภาคีเครือข่ายช่วยเหลือประชาชนในช่วงสถานการณ์อุทกภัยและคลื่นลมแรงพื้นที่ภาคใต้อย่างต่อเนื่อง พร้อมเน้นย้ำสายด่วนนิรภัย 1784
วันจันทร์ที่ 27 พฤศจิกายน 2566
27/11/2566
อธิบดี ปภ. – ผู้ว่าฯ จังหวัดภาคใต้ ยืนยัน ทีม ปภ. บูรณาการภาคีเครือข่ายช่วยเหลือประชาชนในช่วงสถานการณ์อุทกภัยและคลื่นลมแรงพื้นที่ภาคใต้อย่างต่อเนื่อง พร้อมเน้นย้ําสายด่วนนิรภัย 1784
อธิบดี ปภ. – ผู้ว่าฯ จังหวัดภาคใต้ ยืนยัน ทีม ปภ. บูรณาการภาคีเครือข่ายช่วยเหลือประชาชนในช่วงสถานการณ์อุทกภัยและคลื่นลมแรงพื้นที่ภาคใต้อย่างต่อเนื่อง พร้อมเน้นย้ําสายด่วนนิรภัย 1784 สแตนบายรับแจ้งขอความช่วยเหลือตลอด 24 ชั่วโมง
วันนี้ (27 พ.ย. 66) นายไชยวัฒน์ จุนถิระพงศ์ อธิบดีกรมป้องกันและบรรเทาสาธารณภัย เปิดเผยถึงกรณี นายชัยชนะ เดชเดโช สมาชิกสภาผู้แทนราษฎรจังหวัดนครศรีธรรมราช ได้มีความเห็นผ่านสื่อออนไลน์ขอให้กรมป้องกันและบรรเทาสาธารณภัยได้เข้าไปในพื้นที่จังหวัดภาคใต้ เพื่อช่วยเหลือประชาชนให้ผ่านพ้นสถานการณ์น้ําท่วมในตลอดฤดูฝนของปีนี้
นายไชยวัฒน์ จุนถิระพงศ์ อธิบดีกรมป้องกันและบรรเทาสาธารณภัย กล่าวว่า กรมป้องกันและบรรเทาสาธารณภัยโดยศูนย์ป้องกันและบรรเทาสาธารณภัยเขต 4 ประจวบคีรีขันธ์ เขต 11 สุราษฎร์ธานี เขต 12 สงขลา และเขต 18 ภูเก็ต ได้สนับสนุนเครื่องจักรกลสาธารณภัยพร้อมเจ้าหน้าที่ เพื่อให้ความช่วยเหลือประชาชนในพื้นที่ภาคใต้ รวมทั้งสิ้น 312 หน่วย ประกอบด้วย เครื่องสูบน้ํา 86 หน่วย รถปฏิบัติการบรรเทาอุทกภัย 8 หน่วย เรือท้องแบนพร้อมเครื่องยนต์ 80 หน่วย รถบรรทุกเครื่องสูบส่งระยะไกล 16 หน่วย รถสูบน้ําท่วมขัง 16 หน่วย สะพานเบลีย์ 13 หน่วย รถเคลื่อนย้ายผู้ประสบภัย 79 หน่วย รถกู้ภัยเคลื่อนเร็ว 14 หน่วย รวมทั้งอากาศยานปีกหมุน KA 32 จํานวน 1 ลํา ซึ่งได้เข้าประจําการ ณ จังหวัดนครศรีธรรมราช ปฏิบัติการให้ความช่วยเหลืออุทกภัย ตั้งแต่วันที่ 7 พฤศจิกายน 2566
"กรมป้องกันและบรรเทาสาธารณภัยได้ดําเนินการเตรียมความพร้อมรับสถานการณ์อุทกภัยและคลื่นลมแรงในพื้นที่ภาคใต้ ร่วมกับท่านผู้ว่าราชการจังหวัดทั้ง 14 จังหวัดภาคใต้ จังหวัดเพชรบุรี และจังหวัดประจวบคีรีขันธ์ ในฐานะผู้อํานวยการป้องกันและบรรเทาสาธารณภัยจังหวัด รวม 16 จังหวัด ตามข้อสั่งการของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ ตั้งแต่ขั้นก่อนเกิดภัย เมื่อวันที่ 2 ตุลาคม 2566 โดยได้เน้นย้ําให้ทุกจังหวัดข้างต้นบูรณาการร่วมกับหน่วยงานทุกภาคส่วนในการปฏิบัติการป้องกันและแก้ไขปัญหาอุทกภัย ทั้งการกํากับดูแลการปฏิบัติการให้ความช่วยเหลือประชาชนในพื้นที่อย่างใกล้ชิด ให้วางแผนบูรณาการเครื่องจักรกลสาธารณภัย ดําเนินการสูบ/ลําเลียงน้ําส่วนเกินไปกักเก็บไว้ในแหล่งน้ําให้เหมาะสมกับสภาพพื้นที่ให้เป็นน้ําต้นทุนในการบรรเทาปัญหาภัยแล้ง สําหรับจังหวัดที่อยู่บริเวณท้ายน้ําให้เฝ้าระวัง และประเมินสถานการณ์ในพื้นที่อย่างใกล้ชิด และให้ถือปฏิบัติตามแนวทางที่กําหนดในแผนเผชิญเหตุอุทกภัยอย่างเคร่งครัด โดยจังหวัดที่ยังคงมีสถานการณ์ให้เร่งดําเนินการให้ความช่วยเหลือประชาชนที่ประสบภัยโดยเร่งด่วน และบริหารจัดการน้ําให้คํานึงถึงผลกระทบต่อประชาชนให้มีน้อยที่สุด ระดมกําลังพล พร้อมอุปกรณ์ เครื่องมือ เครื่องจักรสาธารณภัยจากทุกหน่วยงาน ทั้งหน่วยทหาร ฝ่ายพลเรือน ตํารวจ มูลนิธิ อาสาสมัคร ประชาชน จิตอาสาเข้าช่วยเหลือประชาชนที่ได้รับผลกระทบ การจัดให้มีสิ่งของจําเป็นในการดํารงชีพ และการจัดตั้งโรงครัวพระราชทานในการประกอบเลี้ยง เพื่อบรรเทาความเดือดร้อน ของประชาชนจนกว่าสถานการณ์จะเข้าสู่ภาวะปกติ โดยหากจังหวัดสถานการณ์คลี่คลาย ให้เร่งสํารวจความเสียหายให้ครอบคลุมทุกด้าน โดยเฉพาะบ้านเรือนที่พักอาศัย พื้นที่การเกษตร สิ่งสาธารณประโยชน์ และเร่งดําเนินการให้ความช่วยเหลือตามระเบียบและหลักเกณฑ์ที่เกี่ยวข้อง เพื่อเป็นการช่วยเหลือและบรรเทาความเดือดร้อนของผู้ประสบภัยโดยเร็ว" นายไชยวัฒน์ฯ กล่าวเน้นย้ํา
“นอกจากนี้ นายเกรียง กัลป์ตินันท์ รัฐมนตรีช่วยว่าการกระทรวงมหาดไทยได้ลงพื้นที่จังหวัดนครศรีธรรมราช และจังหวัดสุราษฎร์ธานี ตรวจติดตามความพร้อมและมอบนโยบายการให้ความช่วยเหลือพี่น้องประชาชนร่วมกับผู้ว่าราชการจังหวัดภาคใต้ทั้ง 14 จังหวัด เมื่อวันที่ 7 - 8 พฤศจิกายน 2566 และได้กําชับสั่งการให้จังหวัดและกรมป้องกันและบรรเทาสาธารณภัยเตรียมการป้องกันและแก้ไขปัญหาอุทกภัย โดยเฉพาะพื้นที่เสี่ยงที่มักเกิดน้ําท่วมเป็นประจํา และต้องให้ความสําคัญกับการสื่อสารสร้างการรับรู้แก่ประชาชนผู้ที่ได้รับผลกระทบจากภัยพิบัติเกี่ยวกับหลักเกณฑ์ วิธีการ และระยะเวลาการดําเนินการช่วยเหลือ เยียวยา ตามระเบียบกฎหมายและหลักเกณฑ์ที่เกี่ยวข้อง และประสานหน่วยงานภาคีเครือข่าย องค์กรปกครองส่วนท้องถิ่น และฝ่ายปกครอง สํารวจตรวจสอบความเสียหายจากภัยพิบัติให้ครอบคลุมทุกด้านทุกพื้นที่ เพื่อป้องกันการตกสํารวจหรือการเข้าไม่ถึงข้อมูลของประชาชนผู้ประสบอุทกภัย ทั้งนี้ การให้ความช่วยเหลือผู้ประสบอุทกภัยผู้ว่าราชการจังหวัดทุกจังหวัดในฐานะผู้อํานวยการป้องกันและบรรเทาสาธารณภัยจังหวัด ได้บูรณาการหน่วยงานภาคีเครือข่ายร่วมจัดการสาธารณภัยตามแผนการป้องกันและบรรเทาสาธารณภัย เพื่อมุ่งเน้นการเฝ้าระวัง แจ้งเตือนภัย ให้ข้อมูล และสื่อสารความเสี่ยงที่มีประสิทธิภาพ รวดเร็ว เข้าถึงประชาชนในพื้นที่เสี่ยง พร้อมรับมือสถานการณ์ภัยและให้ความช่วยเหลือประชาชนในพื้นที่ได้อย่างทันท่วงที ซึ่งพี่น้องประชาชนสามารถติดต่อขอรับความช่วยเหลือผ่านสายด่วนนิรภัย โทร. 1784 ตลอด 24 ชั่วโมง" นายไชยวัฒน์ฯ กล่าวเพิ่มเติม
นางพาตีเมาะ สะดียามู ผู้ว่าราชการจังหวัดปัตตานี กล่าวว่า จังหวัดปัตตานีได้ประกาศเขตพื้นที่ให้การช่วยเหลือ และประกาศเขตพื้นที่ประสบภัยอุทกภัยไปแล้ว ในพื้นที่ 2 อําเภอ 14 ตําบล 6 หมู่บ้าน ซึ่งเป็นพื้นที่ลุ่มต่ําริมตลิ่งแม่น้ําปัตตานี มีลักษณะการท่วมขังแบบกระจายตัวเป็นหย่อมบ้าน ระดับน้ํามีความสูงประมาณ 30 – 40 เซนติเมตร โดยขณะนี้ได้มีการจัดตั้งศูนย์ในการช่วยเหลือในพื้นที่ พร้อมสํารวจความเสียหายแล้ว พบว่า มีครอบครัวที่ประสบภัย จํานวน 1,849 ครอบครัว คิดเป็นประชาชน 7,360 ราย ไม่ได้เสียหายทั้งหมู่บ้าน ซึ่งพี่น้องที่อยู่ริมตลิ่งชายฝั่งค่อนข้างจะคุ้นเคยในเรื่องของสถานการณ์น้ําท่วมอยู่แล้ว แต่อย่างไรก็ตามได้มีการกําชับให้เจ้าหน้าที่ในพื้นที่ประสานการปฏิบัติร่วมกับองค์กรปกครองส่วนท้องถิ่น และหน่วยงานที่เกี่ยวข้อง เพื่อติดตามสถานการณ์น้ําอย่างใกล้ชิด ทั้งนี้ คาดการณ์ว่าปริมาณน้ําฝนที่ตกหนัก และมวลน้ําจากจังหวัดยะลาที่จะเข้าผ่านที่แม่น้ําปัตตานีจะกําลังเข้ามาในพื้นที่ภายในวันนี้ ซึ่งจังหวัดปัตตานีได้เตรียมพร้อมในการติดตั้งเครื่องสูบน้ํา และอุปกรณ์ที่ใช้ในการสนับสนุนการปฏิบัติ ในแต่ละจุดที่เป็นจุดเสี่ยง รวมถึงการซักซ้อมแผนการอพยพก็ได้มีเจ้าหน้าที่ประจําจุด พร้อมกับเรือไฟเบอร์ เรือเหล็กท้องแบนเป็นที่เรียบร้อยแล้ว นอกจากนี้ ยังมีชุดปฏิบัติการเฉพาะที่คอยติดตามกลุ่มเปราะบาง ผู้พิการ เด็ก คนชรา อย่างใกล้ชิด ทั้งด้านสุขอนามัย อาหาร น้ําดื่มและถุงยังชีพ สําหรับความพร้อมของศูนย์อพยพชั่วคราว ณ ขณะนี้ สามารถรองรับจํานวนผู้อพยพได้จนสถานการณ์คลี่คลายกลับสู่ภาวะปกติ ซึ่งหากพี่น้องต้องการความช่วยเหลือสามารถติดต่อเจ้าหน้าที่ศูนย์ป้องกันป้องกันและบรรเทาสาธารณภัยจังหวัดปัตตานี และเจ้าหน้าที่ในพื้นที่ หรือศูนย์ดํารงธรรมได้ตลอด 24 ชั่วโมง
ด้าน นายวิสาห์ พูลศิริรัตน์ ผู้ว่าราชการจังหวัดชุมพร เปิดเผยว่า สถานการณ์น้ําท่วมในปัจจุบันของจังหวัดชุมพรแบ่งเป็น 2 ช่วง ช่วง ระหว่างวันที่ 16 - 17 พ.ย. 66 ได้รับผลกระทบจากฝนตกหนักต่อเนื่อง ทําให้เกิดน้ําท่วมฉับพลัน น้ําป่าไหลหลาก น้ําเอ่อล้นตลิ่ง จากสถานการณ์ดังกล่าวส่งผลให้ประชาชนในพื้นที่ 6 อําเภอ คือ อําเภอเมืองชุมพร อําเภอปะทิว อําเภอทุ่งตะโก อําเภอสวี อําเภอละแม และอําเภอหลังสวน ได้รับความเดือดร้อน ก่อให้เกิดความเสียหายต่อบ้านเรือนประชาชน รวม 4,852 ครัวเรือน 15,261 ราย ร่วมถึงพื้นที่การเกษตร และสิ่งสาธารณประโยชน์ในพื้นที่ ช่วงต่อมาระหว่างวันที่ 25 - 26 พ.ย. 66 มีปริมาณน้ําฝนเพิ่มเติมทําให้น้ําท่วมสูงขึ้นที่ อ.ละแม และ อ.หลังสวน แต่ในขณะนี้ระดับน้ําเริ่มมีการลดลง เพราะได้เคลื่อนย้ายสิ่งกีดขวางทางน้ําออกจากจุดระบายน้ํา โดยคาดการณ์ว่าภายในวันนี้ หรือ พรุ่งนี้ สถานการณ์น้ําท่วมจะกลับเข้าสู่ภาวะปกติ แต่เมื่อคืนมีฝนตกเติมมา ตอนนี้กําลังตรวจความเสียหายว่าเกิดผลกระทบต่อพื้นที่ใดเพิ่มขึ้นหรือไม่ สําหรับการให้ความช่วยเหลือในพื้นที่ได้มีการบูรณาการกับหน่วยงานในพื้นที่ มีการเคลื่อนย้ายประชากรอพยพประชาชนตามแผนที่ได้เตรียมการไว้ บางครัวเรือนได้เตรียมความพร้อมย้ายขึ้นมาอาศัยอยู่ในพื้นที่สูง หรือทําชั้นลอย โดยมีเจ้าหน้าที่เข้าไปเยี่ยมเยียนให้กําลังใจ แล้วก็มอบยารักษาโรค สิ่งของที่จําเป็น ถุงยังชีพ น้ําดื่ม และมีอาหารกล่องคอยบริการ ตั้งโรงครัวพระราชทาน เลี้ยงพี่น้องประชาชนในพื้นที่ ซึ่งเมื่อวันที่ 24 พ.ย. 66 พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ พลเอก ดาว์พงษ์ รัตนสุวรรณ องคมนตรี ร่วมกับมูลนิธิราชประชานุเคราะห์ ในพระบรมราชูปถัมภ์ เชิญสิ่งของพระราชทาน และเครื่องอุปโภคบริโภค จํานวน 1,430 ชุด มอบให้แก่ราษฎรที่ประสบอุทกภัยในพื้นที่ เพื่อช่วยบรรเทาความเดือดร้อนในเบื้องต้น และเป็นขวัญกําลังใจแก่ผู้ประสบอุทกภัย ทั้งนี้ จังหวัดชุมพรได้มีการประสานไปยังศูนย์ป้องกันและบรรเทาสาธารณภัย เขต 11 สุราษฎร์ธานี เพื่อสนับสนุนและติดตั้งเครื่องสูบน้ําในการช่วยเร่งระบายน้ํา ซึ่งหากพี่น้องประชาชนต้องการความช่วยเหลือสามารถขอรับความช่วยเหลือได้ผ่านทางศูนย์ดํารงธรรมที่สายด่วน 1567 หรือเจ้าหน้าที่ในพื้นที่ได้ทันที และเมื่อสถานการณ์น้ําท่วมเริ่มกลับสู่ภาวะปกติ จังหวัดชุมพรจะได้เร่งให้ความช่วยเหลือต่อไป